DH-PD-V4

४. पुप्फवग्गो

४४.

को इमं [कोमं (क॰)] पथविं विचेस्सति [विजेस्सति (सी॰ स्या॰ पी॰)], यमलोकञ्‍च इमं सदेवकं।

को धम्मपदं सुदेसितं, कुसलो पुप्फमिव पचेस्सति [पुप्फमिवप्पचेस्सति (क॰)]॥

४५.

सेखो पथविं विचेस्सति, यमलोकञ्‍च इमं सदेवकं।

सेखो धम्मपदं सुदेसितं, कुसलो पुप्फमिव पचेस्सति॥

४६.

फेणूपमं कायमिमं विदित्वा, मरीचिधम्मं अभिसम्बुधानो।

छेत्वान मारस्स पपुप्फकानि [सपुप्फकानि (टीका)], अदस्सनं मच्‍चुराजस्स गच्छे॥

४७.

पुप्फानि हेव पचिनन्तं, ब्यासत्तमनसं [ब्यासत्तमानसं (क॰)] नरं।

सुत्तं गामं महोघोव, मच्‍चु आदाय गच्छति॥

४८.

पुप्फानि हेव पचिनन्तं, ब्यासत्तमनसं नरं।

अतित्तञ्‍ञेव कामेसु, अन्तको कुरुते वसं॥

४९.

यथापि भमरो पुप्फं, वण्णगन्धमहेठयं [वण्णगन्धमपोठयं (क॰)]।

पलेति रसमादाय, एवं गामे मुनी चरे॥

५०.

न परेसं विलोमानि, न परेसं कताकतं।

अत्तनोव अवेक्खेय्य, कतानि अकतानि च॥

५१.

यथापि रुचिरं पुप्फं, वण्णवन्तं अगन्धकं।

एवं सुभासिता वाचा, अफला होति अकुब्बतो॥

५२.

यथापि रुचिरं पुप्फं, वण्णवन्तं सुगन्धकं [सगन्धकं (सी॰ स्या॰ कं॰ पी॰)]।

एवं सुभासिता वाचा, सफला होति कुब्बतो [सकुब्बतो (सी॰ पी॰), पकुब्बतो (सी॰ अट्ठ॰), सुकुब्बतो (स्या॰ कं॰)]॥

५३.

यथापि पुप्फरासिम्हा, कयिरा मालागुणे बहू।

एवं जातेन मच्‍चेन, कत्तब्बं कुसलं बहुं॥

५४.

न पुप्फगन्धो पटिवातमेति, न चन्दनं तगरमल्‍लिका [तगरमल्‍लिका (सी॰ स्या॰ कं॰ पी॰)]।

सतञ्‍च गन्धो पटिवातमेति, सब्बा दिसा सप्पुरिसो पवायति॥

५५.

चन्दनं तगरं वापि, उप्पलं अथ वस्सिकी।

एतेसं गन्धजातानं, सीलगन्धो अनुत्तरो॥

५६.

अप्पमत्तो अयं गन्धो, य्वायं तगरचन्दनं [यायं तगरचन्दनी (सी॰ स्या॰ कं॰ पी॰)]।

यो च सीलवतं गन्धो, वाति देवेसु उत्तमो॥

५७.

तेसं सम्पन्‍नसीलानं, अप्पमादविहारिनं।

सम्मदञ्‍ञा विमुत्तानं, मारो मग्गं न विन्दति॥

५८.

यथा सङ्कारठानस्मिं [सङ्कारधानस्मिं (सी॰ स्या॰ कं॰ पी॰)], उज्झितस्मिं महापथे।

पदुमं तत्थ जायेथ, सुचिगन्धं मनोरमं॥

५९.

एवं सङ्कारभूतेसु, अन्धभूते [अन्धीभूते (क॰)] पुथुज्‍जने।

अतिरोचति पञ्‍ञाय, सम्मासम्बुद्धसावको॥

पुप्फवग्गो चतुत्थो निट्ठितो।